Pirkanmaan alueellinen taksien välitysyhtiö, Tampereen Aluetaksi Oy, varautuu ennakoituun taksialan kilpailun avautumiseen. Yksi keino on autojen tunnusväri.

Yhtiön taksikuskien tulee kesäkuusta lähtien valita uuden auton väriksi musta tai valkoinen. Vanhoja autoja ei kuitenkaan tarvitse maalata tai vaihtaa värin takia uuteen.

– Haluamme, että meidän automme erottuvat katukuvasta. Etenkin ensi vuonna, kun taksiala oletettavasti on vapaassa kilpailussa, niin kuluttajat voivat tunnistaa meidät, kertoo Tampereen Aluetaksin toimitusjohtaja Helvi Liukkaala.

Kylkimainokset tuskin katoavat

Yksi kysymys on mainokset, joita monien taksien kyljessä on. Niistä ei olla luopumassa, mutta jatkossa ne saatetaan sopia aluetaksiyhtiön ja mainostajan välillä. Tämän vuoden loppuun saakka asian hoitaa taksiyrittäjä itse.

– Tulot varmasti jaettaisiin siten, että ne hyötyisivät, joilla mainokset on. Mutta asiaa vasta selvitetään, eikä lopputulosta voi vielä sanoa, toimitusjohtaja Liukkaala toteaa.

Asia aiotaan ratkaista tämän vuoden aikana. Mainostuloilla on jonkin verran taloudellista merkitystä, sillä yhden auton kylkiteippauksilla voi saada parhaimmillaan joitakin tuhansia euroja vuodessa.

Alkolukko tulee kaikkiin takseihin

Muitakin muutoksia on luvassa. Alkolukko tulee pakolliseksi aluetaksin autoihin syksystä lähtien. Sen jälkeen kaikki autot käyvät myös koululaiskuljetuksiin. Tätä nykyä noin puolet ajoneuvoista käynnistyy vasta puhtaan puhalluksen jälkeen.

Yhtenäistyvä linja on tulossa myös kuljettajien työasuihin.

– Tätä nykyä kuljettajien puku on sinivoittoinen ja tietysti hyvin perinteinen. Olemme päättäneet, että kesästä lähtien kuljettaja pukeutuu mustaan ja valkoiseen työasuun. Tästäkin on keskustelu käyty.

Kuljettajista suurin osa on Helvi Liukkaalan mukaan ottanut muutokset varsin myönteisesti vastaan, etenkin kiristyvän kilpailun taustaa vasten. Avoimista kysymyksistä on puhuttu paljon ja mielipiteet on tuotu esiin, mitä Liukkaala pitää hyvänä asiana. Tulevaisuudesta neuvoteltiin laajassa tilaisuudessa viimeksi tammikuun alussa.